Minnsta fækkun ferðamanna frá falli WOW air Fall WOW air hefur mikil áhrif á fjölda ferðafólks frá Norður-Ameríku . mbl.is / Hari Brottfarir erlendra ferðamanna frá Leifsstöð námu tæplega 133 þúsund í nóvember og drógust saman um 11,6% frá sama tímabili í fyrra . Þetta er minnsta fækkun erlendra ferðamanna eftir að WOW air fór í þrot í lok mars . Þetta kemur fram Hagsjá Landsbanka Íslands . Þar kemur fram að til samanburðar nam fækkun ferðamanna 18,4% í október og 20,7% í september . Mesta fækkunin hefur verið hjá Bandaríkjamönnum og Kanadabúum . Fækkunin hefur þannig reynst mun meiri meðal þeirra en Evrópubúa . Í Hagsjánni segir að ástæðan sé fyrst og fremst sú að framboð flugsæta dróst mun meira saman frá Norður-Ameríku til Íslands en frá Evrópu . Það má rekja til þess að hlutdeild WOW air í flugi til og frá Norður-Ameríku var mun meiri en hlutdeild félagsins í flugi til og frá Evrópu . Bandaríkjamönnum fækkaði um 40% í nóvember miðað við sama tímabil í fyrra og var það svipuð fækkun og verið hefur eftir að WOW air fór í þrot . Kanadabúum fækkaði um rúmlega 50% og hefur fækkunin aukist ef eitthvað er , segir í Hagsjánni .